ໃນວັນທີ 3 ສິງຫາ 2021 ຜ່ານມາ, ສະຖາບັນການເງິນຈຸລະພາກ ທີ່ຮັບເງິນຝາກ ເອກພັດທະນາ (ສກຈຮ ເອກພັດທະນາ). ໄດ້ເຂົ້າຮ່ວມກອງປະຊຸມຂະແໜງການທະນາຄານ ປີ 2021 ທີ່ຫໍປະຊຸມແຫ່ງຊາດ, ເຊິ່ງແມ່ນທ່ານນາງ ບຸນຕາ ບູລົມ, ຮອງອຳນວຍການ ສກຈຮ ເອກພັດທະນາ ໂດຍພາຍໃຕ້ການເປັນປະທານຂອງ ທ່ານ ສອນໄຊ ສິດພະໄຊ ຜູ້ວ່າການທະນາຄານແຫ່ງ ສປປ ລາວ ແລະ ໃຫ້ກຽດເຂົ້າຮ່ວມໂອ້ລົມຂອງ ທ່ານ ພັນຄຳ ວິພາວັນ ນາຍົກລັດຖະມົນຕີແຫ່ງ ສປປ ລາວ ມີການນຳຂະແໜງການທະນາຄານທົ່ວລະບົບ ພ້ອມດ້ວຍຜູ້ຕາງໜ້າຈາກສະຖາບັນການເງິນ ແລະ ກະຊວງກ່ຽວຂ້ອງເຂົ້າຮ່ວມ.
ທ່ານ ສອນໄຊ ສິດພະໄຊ ໄດ້ລາຍງານຜົນຂອງກອງປະຊຸມຄັ້ງນີ້ໂດຍສະເພາະແຜນຍຸດທະສາດພັດທະນາລະບົບສະຖາບັນການເງິນ-ເງິນຕາຂອງ ສປປ ລາວ 5 ປີ (2021-2025) ແລະ ວິໄສທັດຮອດປີ 2030, ການຮັກສາສະຖຽນລະພາບດ້ານເງິນຕາ, ການຮັກສາສະຖຽນລະພາບສະຖາບັນການເງິນ, ການພັດທະນາລະບົບການຊຳລະ-ການຫັນເປັນທັນສະໄໝ ແລະ ນະໂຍບາຍສິນເຊື່ອຂອງທະນາຄານ.
ທ່ານນາຍົກລັດຖະມົນຕີ ໄດ້ສະແດງຄວາມຍ້ອງຍໍຊົມເຊີຍ ແລະ ສະແດງຄວາມເຊື່ອໝັ້ນຕໍ່ມູນເຊື້ອ, ບົດຮຽນທີ່ໄດ້ປະຕິບັດມາ, ດ້ວຍກຳລັງແຮງຄວາມສາມັກຄີອັນແໜ້ນແຟ້ນ, ບວກກັບຄວາມບຸກໜ້າບືນຕົວ ແລະ ຄວາມຮັບຜິດຊອບໜ້າທີ່ການເມືອງຂອງພະນັກງານລະບົບທະນາຄານ, ຂະແໜງທະນາຄານຈະສືບຕໍ່ເຮັດໜ້າທີ່ສຳຄັນຂອງຕົນທີ່ມີກຽດຕາມທີ່ພັກ-ລັດມອບໝາຍໃຫ້ ເພື່ອປະກອບສ່ວນໃນການສ້າງສາພັດທະນາປະເທດຊາດໃຫ້ບັນລຸຕາມມະຕິກອງປະຊຸມໃຫຍ່ ຄັ້ງທີ XI ຂອງພັກ ແລະ ແຜນພັດທະນາເສດຖະກິດ-ສັງຄົມ 5 ປີ ແຫ່ງລັດຄັ້ງທີ IX ທີ່ວາງໄວ້.